钦定古今图书集成/理学汇编/学行典/第244卷 > 应明德
## 钦定古今图书集成/理学汇编/学行典/第244卷 > 应明德

按《临海县志》：“应明德，字在明，号养虚，嘉靖癸卯荐于
乡，癸丑二甲进士，甲寅受刑部云南司主事。时杨椒
山劾严嵩父子，受杖下狱。是年夏，狱疫大作，杨染病
危殆间，提牢主事曹天祐，江西人，嵩之党，必欲置之
死。适明德继当视狱，亲至杨枕侧，抚摩存问，检医药，
视饮食，说堂出之老监，迁置外库。尚书何鳌虽系嵩”
门生，亦不能难。侍郎王学益，嵩姻娅也，闻之怒曰：“此
何用我为？”或谓德当往谢，德曰：“夫夫也，岂其以余为
非人者？勿恤。”益问候杨自如椒山狱中，报之以《书》曰：
“癸丑春，杨子以狂直斥奸，受杖下狱。时，当事附势树
威，并施螫毒，即平昔把臂者，亦落井下。石献谄权门。
盖自杖死方甦后，臀肉尽脱，股筋断落，脓血涌胀。又
日夜笼匣，痛不得抚，痹不得摇，药饵断绝，饮食阻抑，
使命不在天，则不获永年久矣。越三月，改系于小请
室。虽幸脱笼匣，然卑湿狭隘，臭秽幽暗，昼不见日，夜
不见星，邪溷之气，填塞五内，此固病之所由积也。”至
甲寅夏四月，狱疫大作，死者枕藉为伍，遂染病而不
可药。提牢者之残毒，又如初入狱然。吏卒皆以必死
惜之，至有相与泣下者。“迨五月幸代之者，我养虚公
也。”乃检医药，视饮食，察形脉，候寒热，临榻抚摩，存问
旁午，有逾骨肉。且说堂出予老监，迁于外库，复维持
保护，周悉备至。故杨子得有今日，皆养虚赐之耳。夫
舍己拯人，义莫重焉；生死骨肉，恩莫隆焉。缔交于囚
奴之“中，而援之切，情莫笃焉。士感知己，怀此罔极。”夫
人能不以生死利害动其心，然后可以干天下之事。
但养之不豫，而见道未明者，则好义之心，不胜其趋
利避害之心。养虚之怜我，实义气之由衷，生死不能
眩其志，利害不能易其谋。推此而于天下之事，又何
所不可为也？呜呼！人情每好其同己，而恶其异己，故
欲知己之人品，当于好恶我者观之。然因己所好所
恶之人，亦可自考其人品之何。若杨子不以生死利
害动其心，为天下除谗贼；养虚不以生死利害动其
心，为天下全善类。其相好之情，固可以自信，而相同
之心，则贵相终始。继自今养虚果终为善人也，则其
好我者当以之为幸，不然，可羞也已。杨子果终为善
人也，则养虚之好之者，当以之为喜；不然，可悔也已。
是养虚必不贻杨子之羞，然后为施恩于有终；杨子
必不贻养虚之悔，然后为报施于无斁。一时意气之
相与，实终身人品之攸关，可不慎乎？次年冬，当论报，
公走白尚书曰：“公当力争，毋令天下后世以卖法骂
廷尉日数”反，尚书难之。公退欲自具草救，不果，作诗
以吊之，有曰：“市曹闻说僇言官，公论须当属盖棺。汝
与谁人游地下？我将何面立朝端？”时论壮之。官终黄
州知府，祀乡贤祠。子汝稷，万历己卯举人，知沔阳州，
有惠声。